مصطفٰی چمران

ڈاکٹر مصطفٰی چمران ایران سے تعلق رکھنے والے نہ صرف ایک مشہور سائنس دان تھے بلکہ ایک فکری، انقلابی اور روحانی شخصیت کے حامل بھی تھے۔ انھوں نے اپنی زندگی کے مختلف مراحل میں علم، جہاد، سیاست اور سماجی خدمت کے ایسے نقوش چھوڑے جو ایران کی معاصر تاریخ میں نمایاں مقام رکھتے ہیں۔ امریکا میں تعلیم کے دوران انھیں مغربی طرزِ فکر، سرمایہ دارانہ نظام، سائنسی ترقی اور انسانی اقدار کا گہرا مشاہدہ کرنے کا موقع ملا۔ ان حالات نے ان کی شخصیت میں ایک ہمہ گیری پیدا کی، مگر وہ روحانی طور پر اسلامی نظریات سے ہی وابستہ رہے۔

## امریکی اسٹوڈنٹ لائف اور ملی سوچ
امریکا میں اسلامی اسٹوڈنٹس سوسائٹی کی بنیاد رکھنا دراصل ان کے اس وژن کی پہلی جھلک تھی جس میں تعلیم یافتہ مسلم نوجوانوں کو ایک نظریاتی پلیٹ فارم پر جمع کرنا مقصد تھا۔ یہ تنظیم بعد میں متعدد ممالک میں پھیل گئی اور ایرانی اسلامی انقلاب میں ایک فکری اور عملی معاون قوت بنی۔ یہ ایک ایسے وقت کیا گیا جب کئی امریکا میں تعلیم یافتہ ایرانی اپنی ملکی حکومت اور اسلامی انقلاب کے خلاف لب کشاں تھے۔

## لبنان میں سیاسی قدم
چمران کی عملی جدوجہد کا ایک اہم باب لبنان میں ان کی عسکری اور سماجی خدمات ہیں۔ 1970 کی دہائی میں وہ امام موسیٰ صدر کی دعوت پر لبنان گئے اور وہاں شیعہ آبادی کے دفاع، تنظیم اور تعلیم کے لیے ’’حرکتِ امل‘‘ (امید افزا تحریک ) کے نام سے مزاحمتی تنظیم کی تشکیل میں بنیادی کردار ادا کیا۔ اس دوران وہ نہ صرف عسکری تربیت دیتے تھے بلکہ اسکولوں، فلاحی مراکز اور سماجی اداروں کے قیام میں بھی سرگرم رہے۔ ان کی قیادت میں سینکڑوں نوجوانوں نے فلسطینی مزاحمتی تحریک اور لبنانی شیعہ کمیونٹی کی حفاظت میں حصہ لیا۔

## ملکی خدمات
ایران واپسی کے بعد چمران نے نہ صرف حکومت میں وزیرِ دفاع اور وزیرِ اعظم کے خصوصی معاون کی حیثیت سے خدمات انجام دیں بلکہ وہ عملی میدان میں بھی موجود رہے۔ ایران عراق جنگ کے ابتدائی عرصے میں وہ فرنٹ لائن پر جاکر نوجوان سپاہیوں کی رہنمائی کرتے اور حوصلہ بڑھاتے تھے۔ ان کے ساتھیوں کے مطابق وہ جنگ کے دوران بھی روحانی مطالعے، دعا اور ذکر کو ترک نہیں کرتے تھے۔

## وفات
ڈاکٹر مصطفیٰ چمران کی شہادت ایران کی معاصر تاریخ کا ایک ایسا باب ہے جو صرف ایک عسکری کمانڈر کی موت نہیں بلکہ ایک ایسے مردِ مجاہد کا اختتام ہے جس نے علم، روحانیت اور مزاحمت کو ایک ہی دھارے میں پرو دیا تھا۔ چمران 21 جون 1981ء کو ایران عراق جنگ کے دوران صوبہ خوزستان کے محاذ دہلاویہ میں شہید ہوئے۔ ان کی شہادت کا منظر ان کے کردار کی طرح غیر معمولی تھا — وہ نہ وزارت کے منصب میں محفوظ دفاتر میں بیٹھے تھے اور نہ دور سے جنگ کی نگرانی کر رہے تھے، بلکہ ہمیشہ کی طرح فرنٹ لائن پر اپنے جوانوں کے ساتھ موجود تھے۔ ایک شدید جھڑپ کے دوران دشمن کی جانب سے فائر کیے گئے مارٹر شیل نے ان کے قریب آکر دھماکا کیا جس سے وہ شدید زخمی ہوئے اور چند لمحوں بعد اپنی جاں مالکِ حقیقی کے سپرد کر دی۔ ان کی موت نے ایران میں ایک عظیم صدمہ پیدا کیا کیونکہ وہ صرف ایک فوجی یا سیاسی شخصیت نہیں تھے بلکہ ایک سائنس دان، مفکر، روحانی شخصیت اور مجاہد بھی تھے۔ امریکی یونیورسٹی سے پلازما فزکس میں پی ایچ ڈی مکمل کرنے کے باوجود انھوں نے مغربی آسائشوں کو چھوڑ کر لبنان اور پھر ایران کا رخ کیا اور مظلوموں کی مدد، مزاحمت کی تنظیم اور معنوی تربیت کو اپنی زندگی کا ہدف بنایا۔ لبنان میں انھوں نے امام موسیٰ صدر کے ساتھ مل کر امل تحریک کی تشکیل اور فلسطینی و لبنانی عوام کے دفاع میں عملی کردار ادا کیا۔ ایران واپسی کے بعد وہ وزیر دفاع بھی رہے، مگر ان کا دل ہمیشہ میدانِ جنگ میں تھا۔ شہادت کے وقت بھی ان کے ہاتھ میں اسلحہ سے زیادہ قرآن تھا اور زبان پر دعا۔ ان کی رحلت کو ایران اور لبنان دونوں میں ایک ناقابلِ تلافی نقصان قرار دیا گیا، مگر ان کی شخصیت، تحریروں اور جدوجہد نے ایک ایسا فکری اور روحانی ورثہ چھوڑا جو آج بھی نوجوانوں اور مجاہدین کے لیے تحریک اور ہمت کا سرچشمہ ہے۔ ایران میں جامعات، عسکری مراکز، سڑکیں اور ادارے ان کے نام سے منسوب ہیں اور ان کی شہادت آج بھی اس حقیقت کی یاد دلاتی ہے کہ حقیقی رہنما وہ ہوتا ہے جو صرف بولتا نہیں بلکہ آخری سانس تک اپنے نظریے کے ساتھ چلتا ہے۔

## حوالہ جات

زمرہ:1932ء کی پیدائشیں
زمرہ:1981ء کی وفیات
زمرہ:ایران کے وزرائے دفاع
زمرہ:ایرانی اسلامی انقلاب کی شخصیات
زمرہ:ایرانی انقلابی
زمرہ:ایرانی سائنسدان
زمرہ:ایرانی شیعہ
زمرہ:جامعہ تہران کے فضلا
زمرہ:میدان جنگ میں فوت ہونے والے عسکری کارکنان
زمرہ:پہلی مجلس شورای اسلامی کے ارکان
زمرہ:ایران میں غیر حل شدہ قتل
زمرہ:قبرستان بہشت زہرا میں مدفون شخصیات
زمرہ:ویکی ڈیٹا سے مختلف مختصر وضاحت
زمرہ:ایرانی انسانیت پسند
زمرہ:جامعہ کیلیفورنیا، برکلی کے فضلا
زمرہ:1401ھ کی وفیات
زمرہ:غیر حل شدہ اموات
زمرہ:یونیورسٹی آف ٹیکساس بمقام آسٹن کے فضلا
زمرہ:ایران میں موت
زمرہ:ایرانی جرنیل
زمرہ:ایرانی انجینئرز
زمرہ:مسلمان شہدا
زمرہ:ایران کے نائب صدور
زمرہ:شیعہ
زمرہ:ایرانی معلمین
زمرہ:ایرانی اسلام پسند
زمرہ:ایرانی شخصیات
زمرہ:بیسویں صدی کے ایرانی سیاست دان